b"\n_START_ARTICLE_\nHumberto Luis Rivas Ribeiro\n_START_SECTION_\nEls seus anys a l'Argentina\n_START_PARAGRAPH_\nVa n\xc3\xa9ixer a Buenos Aires l'any 1937 en el si d'una fam\xc3\xadlia obrera. Tot i que estava molt interessat en la pintura i el cinema va comen\xc3\xa7ar a treballar als 14 anys en un taller t\xc3\xa8xtil. El 1951 aconsegueix comen\xc3\xa7ar els seus estudis de pintura i dibuix, encara que poc temps despr\xc3\xa9s va comen\xc3\xa7ar a fer fotos amb una c\xc3\xa0mera Nikon. Amb 22 anys va realitzar estudis d'arts a l'Escola de Belles Arts de Buenos Aires i el 1959 va realitzar la seva primera exposici\xc3\xb3 fotogr\xc3\xa0fica a la Galeria Galatea. El 1960 \xc3\xa9s nomenat fot\xc3\xb2graf de l'Instituto Di Tella de Artes on va estar compatibilitzant aquesta tasca amb el treball pict\xc3\xb2ric._NEWLINE_A l'institut Torcuato di Tella hi havia un gran ambient creatiu per\xc3\xb2 el 1968 es produeix un acte de censura sobre una obra de Robert Plate, anomenada Banys. A partir d'aquest moment es va produir la decad\xc3\xa8ncia de l'institut i el seu tancament el 1970._NEWLINE_Coincidint amb aquesta circumst\xc3\xa0ncia Humberto Rivas va decidir convertir-se exclusivament en fot\xc3\xb2graf abandonant el seu treball de dibuix i pintura i destruint totes les seves obres._NEWLINE_Despr\xc3\xa9s del tancament de l'institut va entrar a treballar al Centre municipal de recerca, art i tecnologia. Va estudiar cinema i va obrir un estudi de fotografia publicit\xc3\xa0ria a Buenos Aires.\n_START_SECTION_\nLa seva arribada a Barcelona\n_START_PARAGRAPH_\nEl 1976 despr\xc3\xa9s d'un viatge per Europa arriba a Barcelona per instal\xc2\xb7lar un estudi de fotografia publicit\xc3\xa0ria, on es troba amb l'ambient de la transici\xc3\xb3 i els moviments fotogr\xc3\xa0fics experimentals amb la revista Nueva Lente com a estendard del canvi. _NEWLINE_Els plantejaments fotogr\xc3\xa0fics d'Humberto Rivas se situaven m\xc3\xa9s propers a l'objectivitat, tenint com a referents a Richard Avedon, Alfred Stieglitz, August Sander i Henri Cartier-Bresson. No obstant aix\xc3\xb2, a Barcelona la qualitat dels retrats objectivistes de Rivas \xc3\xa9s molt ben valorada per fot\xc3\xb2grafs amb altres l\xc3\xadnies de treball com Joan Fontcuberta. _NEWLINE_Des de 1976 fins a 2009 es va dedicar a tasques docents en diferents centres i universitats a l'Argentina, Espanya i Portugal._NEWLINE_Mor\xc3\xad el 7 de novembre de 2009 a Barcelona, a l'edat de 72 anys. Dos dies despr\xc3\xa9s, el 9 de novembre, havia de rebre la Medalla d'Or al M\xc3\xa8rit Art\xc3\xadstic de l'Ajuntament de Barcelona. El guard\xc3\xb3 fou igualment concedit a t\xc3\xadtol p\xc3\xb2stum i lliurat a la seva fam\xc3\xadlia._NEWLINE_El 2015 es va incorporar obra seva a l'exposici\xc3\xb3 temporal Del segon origen. Arts a Catalunya 1950-1977 que va tenir lloc al Museu Nacional d'Art de Catalunya, comissariada per Valent\xc3\xadn Roma i Juan Jos\xc3\xa9 Lahuerta.\n_START_SECTION_\nObra\n_START_PARAGRAPH_\nEls seus retrats es poden considerar d'una qualitat extraordin\xc3\xa0ria, tant en els aspectes t\xc3\xa8cnics com expressius. Fer una fotografia de retrat el defineix Rivas com una mena de dial\xc3\xa8ctica o combat entre el fot\xc3\xb2graf i el model._NEWLINE_Una lluita que Richard Avedon solia muntar en els seus retrats mitjan\xc3\xa7ant l'\xc3\xbas de sessions fotogr\xc3\xa0fiques molt llargues fins a aconseguir els aspectes que buscava del retratat. D'altra banda, seguint els passos de la Photo-Secession, Rivas reconeix el mitj\xc3\xa0 fotogr\xc3\xa0fic com un art en si mateix dotat d'una especial qualitat de realisme._NEWLINE_Els retrats de Rivas no s\xc3\xb3n escenificacions sin\xc3\xb3 un intent d'obtenir qualitats interiors. En aquest sentit destaca el seu inter\xc3\xa8s documentalista, llegat en certa manera de la seva admiraci\xc3\xb3 pel treball de Cartier-Bresson i Sander. D'aquesta manera sembla m\xc3\xa9s interessat a aconseguir el retrat en el seu ambient natural, en el context vital del retratat._NEWLINE_Els paisatges s\xc3\xb3n una altra faceta destacada del treball de Rivas. Les seves imatges es caracteritzen per tractar-se normalment d'espais sense pres\xc3\xa8ncia humana. La principal caracter\xc3\xadstica \xc3\xa9s la llum natural que li d\xc3\xb3na unes textures especials. Alguns assenyalen que els seus paisatges s\xc3\xb3n en realitat retrats d'edificis i objectes inanimats."